Betjente er rykket ud til Bispebjerg Hospital. Kvinde fik udslæt, da hun åbnede brev med pulver.

Politiet har afspærret skadestuen på Bispebjerg Hospital i København torsdag aften.

- Det er en kvinde, der har åbnet et brev, hun havde modtaget fra udlandet. Brevet indeholdt noget hvidt pulver, som hun fik på hænderne. Det gav hende et udslæt, siger Kim Garde, der er vagthavende overlæge for AMK i Region Hovedstaden.

Undersøger for miltbrand

Ifølge TV 2's oplysninger kommer brevet fra USA. Og der blev tidligere på aftenen foretaget prøver for miltbrand.

Det viste sig, at der ikke var tale om miltbrand.

Kvinden, der modtog brevet, er en udenlandsk kvinde bosiddende i Danmark.

- De ansatte tager de helt rigtige forholdsregler. De beskytter sig selv, og de beskytter hinanden. Kvinden renses, og alle bliver isoleret, fortæller Kim Garde til Ritzau.

- Situationen er helt under kontrol, tilføjer han.

Kemisk og biologisk beredskab er nu på stedet og er i gang med at foretage undersøgelser.

Lysner i forhold til patienter

Siden klokken 19.50 har syge ikke kunnet få behandling på hospitalets akutmodtagelse.

Afspærringen vil snart blive ophævet igen lød det omkring klokken 23.00 torsdag aften.

Vagthavende hos Københavns Politi Carsten Reenberg bekræfter overfor TV 2, at skadestuen er blevet midlertidigt spærret, fordi en person med et "udslæt" på hænderne er kommet ind.

Han fortæller, at politiet er til stede på stedet. Men vil ikke uddybe yderliger på nuværende tidspunkt.